En ung mand efterlyses lige nu af politiet i forbindelse med eksplosionen i en thairestaurant på Amager natten til tirsdag.

Tidligere tirsdag kom det frem, at en person blev set løbe fra gerningsstedet for eksplosionen i thairestauranten Øens Wok på Røde Mellemvej.

Nu oplyser Københavns Politi i et tweet, at personen beskrives som værende en ung mand mellem 16 og 18 år.

Den unge mand beskrives derudover som værende mellem 175 og 180 centimeter høj, slank af bygning og med kort hår.

Han er mellemøstlig af udseende og var iført mørke bukser og sko samt en mørkeblå/sort dunjakke.

'Manden er sidst set for enden af Nålemagerstien,' oplyser politiet.

Eksplosionen på Røde Mellemvej er den 11. eksplosion i København og omegn inden for kort tid.

Flere af dem har ramt mindre spisesteder og take-away-steder.

Hvis du har oplysninger, der kan hjælpe politiet i sagen, bedes du ringe til telefonnummer 1-1-4.